[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 16.11.2006

KOM(2006)699 endelig

MEDDELELSE FRA KOMMISSIONEN TIL RÅDET

om midlertidig forlængelse og udvidelse af Udvalget for Sundhedsikkerheds mandat indtil en kommende generel revision af de strukturer, der beskæftiger sig med sundhedstrusler på EU-plan

INDHOLDSFORTEGNELSE

1. Baggrund 3

2. Formål og anvendelsesområde 4

3. Udvalget for Sundhedsikkerheds rolle i overgangsfasen (2006-2008) 4

4. Udvalget for Sundhedsikkerheds mandat i overgangsfasen indtil 2008 5

5. Konklusioner 6

1. BAGGRUND

Udvalget for Sundhedsikkerhed (HSC) blev oprettet af Rådet i 2001 i forbindelse med den debat, der opstod efter bioterroristangrebene i USA. Ved den lejlighed blev man klar over, hvilken afgørende rolle sundhedsinstitutionerne spiller i kampen mod bioterrorisme. Udvalget har ansvaret for udveksling af oplysninger om sundhedsrelaterede trusler, udveksling af oplysninger om og erfaringer med beredskabs- og indsatsplaner og strategier for krisestyring. Endvidere sikrer HSC tidlig kommunikation i forbindelse med sundhedsrelaterede kriser og koordinering af beredskab og indsats, planlægning af katastrofeberedskabet på EU-plan og medlemsstaternes indsats. HSC's medlemmer blev udnævnt af sundhedsministrene i slutningen af 2001.

Rådet gennemgik HSC's aktiviteter i 2004 på grundlag af en rapport fra Kommissionen. HSC's mandat blev udvidet til også at omfatte støtte til Fællesskabets arbejde med beredskab over for influenza.

En arbejdsgruppe under HSC drøftede i juni 2005 mulige arbejdsområder og referencerammer, navnlig i lyset af at Det Europæiske Center for Forebyggelse af og Kontrol med Sygdomme i Stockholm nu er operationelt, og indkredsede yderligere aktiviteter, prioriteringer og konkrete mål på grundlag af strategidokumentet om bedre koordinering af den almene planlægning af kriseberedskabet på folkesundhedsområdet på EU-plan.

HSC har oprettet forbindelser til:

- EF-nettet for overførbare sygdomme[1], navnlig med EWRS (systemet for tidlig varsling og reaktion) og ESCON (den del af EF-nettet, der vedrører epidemiologisk overvågning), idet overvågningen og de epidemiologiske aktiviteter nu forvaltes af Det Europæiske Center for Forebyggelse af og Kontrol med Sygdomme (ECDC).

- Det Europæiske Center for Forebyggelse af og Kontrol med Sygdomme (ECDC). ECDC supplerer Fællesskabets aktiviteter på folkesundhedsområdet gennem teknisk og videnskabelig rådgivning og risikovurdering. ECDC er nu fuldt ud operationelt og forventes at yde løbende videnskabelig og teknisk støtte til HSC.

HSC's arbejde har siden oprettelsen i 2001 bl.a. ført til vedtagelsen af Kommissionens meddelelse om samarbejde i EU om beredskab og indsats over for angreb med biologiske og kemiske agenser (sundhedssikkerhed)[2], Kommissionens meddelelser om planlægning af beredskab og indsats over for pandemisk influenza i Det Europæiske Fællesskab[3] og om bedre koordinering af den almene planlægning af kriseberedskabet på folkesundhedsområdet på EU-plan[4].

2. FORMÅL OG ANVENDELSESOMRÅDE

I DENNE MEDDELELSE foreslås det at forlænge Udvalget for Sundhedsikkerheds mandat med tre år og udvide dets arbejdsområde, indtil der er foretaget en generel revision af alle retsforskrifter og øvrige bestemmelser på området for sundhedstrusler. Kommissionen har til hensigt at fremlægge de relevante forslag i løbet af 2008, deriblandt et forslag om revision af ECDC-forordningen[5]. Denne revision vil tage sigte på skabelsen af nogle sammenhængende og solide rammer, som skal omfatte ECDC og EF-nettet til epidemiologisk overvågning af og kontrol med overførbare sygdomme i Fællesskabet og deres støttestrukturer. Som led i denne proces vil ECDC's ansvarsområder og dets samarbejde med HSC også blive revideret på grundlag af de erfaringer, der er gjort i denne overgangsfase.

Følgende emner skal undersøges som led i denne revision:

- Håndtering af sundhedstrusler, som ikke er forårsaget af biologiske agenser (kemiske, miljømæssige, radionukleare agenser, hvad enten de er naturligt forekommende eller menneskeskabte).

- Videreudvikling af interoperabiliteten i forbindelse med beredskab og indsats over for sundhedstrusler.

- Procedurer for sikring af koordineret kommunikation til offentligheden, navnlig i krisesituationer på sundhedsområdet.

- Sikring af komplementaritet mellem alle ekspertgruppers og udvalgs arbejde på området for sundhedstrusler både under Kommissionen og ECDC.

- Fastsættelse af sammenhængende procedurer for vedtagelse af beslutninger, henstillinger og vejledninger inden for sundhedstrusler.

- Integreret forvaltning af de eksisterende systemer for hurtig varsling på området for sundhedstrusler, idet der fuldt ud tages hensyn til den procedure for indberetning, der er fastlagt i henhold til artikel 29, litra i), i direktiv 2002/98/EF (fællesskabsprocedurer for indberetning af alvorlige bivirkninger og uønskede hændelser i forbindelse med humant blod og blodkomponenter).

- Fuld hensyntagen til den igangværende gennemførelse af WHO's reviderede internationale sundhedsregulativ.

- Muligheden for, at observatører fra nabolande og tredjelande kan deltage i de relevante møder, hvis det er formålstjenligt.

3. UDVALGET FOR SUNDHEDSIKKERHEDS ROLLE I OVERGANGSFASEN (2006-2008)

Den generelle revision af strukturerne på området for sundhedstrusler vil tage et stykke tid, navnlig fordi der skal tages hensyn til evalueringen af ECDC's aktiviteter, som forventes afsluttet i 2008. HSC's mandat bør dog ajourføres nu for at dække overgangsperioden.

HSC har to hovedopgaver: beredskab og trusselstyring. Til brug for løsningen af disse opgaver råder HSC dels over et beredskabsforum, der regelmæssigt indkaldes, dels et forum, der er ansvarlig for proaktiv sundhedskrisekoordinering, informationsudveksling og rådgivning, og som straks går i aktion i tilfælde af kriser, navnlig når der er behov for koordinering mellem forskellige sektorer eller af forskellige sikkerhedsspørgsmål (f.eks. omfattende aktioner, der rækker ud over sundhedssektoren). HSC gør det lettere for medlemsstaterne indbyrdes og for EU at koordinere den politiske beslutningstagning vedrørende folkesundhedsspørgsmål, der falder ind under dets mandat. HSC bidrager således til gennemførelsen af WHO's internationale sundhedsregulativ, jf. Kommissionens meddelelse til Europa-Parlamentet og Rådet om det internationale sundhedsregulativ[6].

Beredskab: I meddelelserne om den almene planlægning af kriseberedskabet og om EU's influenzaplan understreges det, hvor stor betydning beredskabet har. Det er nødvendigt at imødegå alvorlige trusler mod sundheden og samfundet, som er forårsaget af biologiske, kemiske, radionukleare og miljømæssige begivenheder, uanset om de er forsætlige, naturlige eller uforsætlige. HSC vurderer den videnskabelige og tekniske rådgivning, der bl.a. ydes af EU-agenturerne, under hensyntagen til de politiske, sociale og økonomiske indvirkninger på folkesundheden. Med hensyn til beredskabet over for influenza vil ECDC fortsat yde beslutningstagerne videnskabelig støtte og rådgivning med henblik på en forbedring af beredskabet på nationalt plan og på EU-plan. Udvalget gennemgår og koordinerer informationsudvekslingen vedrørende foranstaltninger, der skal gennemføres på nationalt plan, for så vidt angår deres overnationale indvirkning.

Trussel- og krisestyring: Udvalgsmedlemmerne udveksler informationer om sundhedsrelaterede trusler for at sikre hurtig kommunikation i tilfælde af alvorlige sundhedsrelaterede kriser, de rådgiver om beredskab og indsats samt om samordning af planlægningen af katastrofeberedskabet på EU-plan. Dette omfatter udveksling og formidling af informationer, koordinering af informationsudvekslingen vedrørende medlemsstaternes sundhedsrelaterede tiltag og foranstaltninger samt koordinering og samarbejde i europæisk regi, hvor denne koordinering ikke varetages af EF-nettet for overførbare sygdomme. Der vil blive fastlagt operationelle procedurer, som skal sikre, at ECDC yder denne koordinering og en hurtig videnskabelig støtte i krisesituationer.

4. Udvalget for SUNDHEDSIKKERHEDS MANDAT I OVERGANGSFASEN INDTIL 2008

Udvalget for Sundhedsikkerhed (HSC) udgør et forum, hvor højtstående repræsentanter for medlemsstaterne kan koordinere og rådgive om, hvilke valg og beslutninger Rådet, Kommissionen eller medlemsstaterne skal træffe vedrørende beredskab og indsats over for alvorlige sundhedstrusler, og fungere som bindeled mellem forskellige aktører på europæisk plan. HSC koordinerer på europæisk plan informationer om tværsektorielle metoder og sundhedssikkerhedsspørgsmål med henblik på koordinerede foranstaltninger på nationalt plan.

HSC beskæftiger sig med tværsektorielle og tværfaglige spørgsmål og bidrager dermed til en forbedret styring, både på fællesskabsplan og i medlemsstaterne, af sundhedsrisici, -trusler og –kriser. Udvalget kommer med forslag til bedste løsninger, idet det fokuserer på beredskabet over for kemiske, biologiske og radionukleare trusler samt alvorlige sundhedstrusler såsom pandemisk influenza, og følger op på den almene planlægning af beredskabet.

HSC gør det muligt for medlemsstaternes repræsentanter at mødes, når der er behov for foranstaltninger, der på grund af deres tværsektorielle karakter eller politiske og økonomiske konsekvenser går ud over EWRS-myndighedernes normale reaktion på sygdomsudbrud i henhold til beslutning nr. 2119/98/EF.

HSC består af højtstående repræsentanter for EU-medlemsstaternes sundhedsministerier, der er bemyndiget til at træffe koordinerede beslutninger og indgå forpligtelser med hensyn til planlægning af beredskab og indsats over for alvorlige sundhedstrusler.

Hver medlemsstat har en repræsentant og en suppleant i udvalget. Sundhedsministrene meddeler Europa-Kommissionens generaldirektør for sundhed og forbrugerbeskyttelse navnene på de personer, de har udnævnt. ECDC og EMEA er også repræsenteret i udvalget. Repræsentanter for de tiltrædende lande, WHO, EØS-landene og Schweiz opfordres til at deltage som observatører ved drøftelser af ikke-fortrolige spørgsmål. For at blive medlem er det nødvendigt med en sikkerhedsgodkendelse.

HSC kan delegere bestemte opgaver eller arbejdsområder til arbejdsgrupper, der er sammensat af udvalgsmedlemmer. Eksperter kan inviteres til at deltage i møderne. Arbejdsprocedurer og –metoder for udvalget og dets arbejdsgrupper godkendes af udvalget.

5. Konklusioner

Kommissionen opfordrer Rådet til at vedtage konklusioner, som godkender Udvalget for Sundhedsikkerheds mandat som beskrevet i afsnit 4 og giver mulighed for at fortsætte det nuværende samarbejde inden for rammerne af Udvalget for Sundhedssikkerhed.

[1] Oprettet ved Europa-Parlamentets og Rådets beslutning nr. 2119/98/EF.

[2] KOM(2003) 320 endelig.

[3] KOM(2005) 607 endelig.

[4] KOM(2005) 605 endelig.

[5] Europa-Parlamentets og Rådets Forordning (EF) nr. 851/2004.

[6] KOM(2006) 552 endelig.